દિલ્હીમાં આયોજિત ભાજપની કારોબારીના સમાપન ભાષણમાં વડા પ્રધાન નરેન્દ્ર મોદીએ પાર્ટીના નેતા અને કાર્યકરોને અજેય ભારત અટલ ભાજપનો નારો આપ્યો હતો. મોદીએ જણાવ્યું હતું કે, ૨૦૧૯ની લોકસભાની ચૂંટણીમાં ભાજપને પડકાર આપવામાં વિપક્ષ સક્ષમ નથી. આગામી ૫૦ વર્ષ સુધી અમને કોઇ પડકારી શકશે નહીં કારણ કે તેઓ મુદ્દા પર નહીં પરંતુ જુઠ્ઠાણાના આધારે લડાઇ લડી રહ્યાં છે. આપણા દેશની સમસ્યા એ છે કે જે લોકો સરકાર ચલાવવામાં નિષ્ફળ ગયાં તેઓ વિપક્ષમાં પણ નિષ્ફળ રહ્યાં છે. અમે નીતિઓ આધારિત લડાઇ લડવા તૈયાર છીએ પરંતુ જુઠ્ઠાણા સામે કેવી રીતે લડવું તે અમે જાણતા નથી. મહાગઠબંધનમાં નેતૃત્વનું કોઇ ઠેકાણું નથી. તેમની નીતિઓ સ્પષ્ટ નથી અને તેમની નિયત ભ્રષ્ટ છે. જાવડેકરે જણાવ્યું હતું કે, મોદી સરકાર ફરી સત્તામાં આવશે. વિપક્ષ પાસે નેતા, નીતિ કે રણનીતિનો અભાવ છે. તેથી એજન્ડા વગરનો વિપક્ષ હતાશામાં ગરકાવ થઇ નકારાત્મક રાજનીતિ કરી રહ્યો છે. જ્યારે વડા પ્રધાન મોદી દેશના સૌથી લોકપ્રિય નેતા છે. વિપક્ષનો એકમાત્ર એજન્ડા વડા પ્રધાન મોદીને સત્તા પરથી હટાવવાનો છે.